《朝日莲》
宋代·张咏

少得方为贵，根茎岂异莲。
高低全赖水，舒卷自知天。
已任群芳妒，难妨后笑偏。
向明终有待，呈艳不争先。
爱重频移席，徵求苦费钱。
兰荪饶酷烈，桃杏愧奢妍。
应瑞花中绝，标名世上传。
须栽禁池内，用表太平年。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。